b'\n_START_ARTICLE_\nJuutalaiskreikka\n_START_PARAGRAPH_\nJuutalaiskreikka eli jevani (kreik. \xcf\x81\xcf\x89\xce\xbc\xce\xb1\xce\xbd\xce\xb9\xcf\x8e\xcf\x84\xce\xb9\xce\xba\xce\xb1, romani\xc3\xb3tika tai \xce\xb3\xce\xb5\xce\xb2\xce\xb1\xce\xbd\xce\xb9\xce\xba\xce\xac, gevanik\xc3\xa1) on Kreikan juutalaisten puhumasta kreikan kielen variantista k\xc3\xa4ytetty nimitys._NEWLINE_Juutalaiset ovat k\xc3\xa4ytt\xc3\xa4neet kreikkaa jo antiikin aikana lingua francana sek\xc3\xa4 jokap\xc3\xa4iv\xc3\xa4isen kanssak\xc3\xa4ymisen ja kulttuurin kielen\xc3\xa4. 1400-luvun lopussa monet Kreikan juutalaiset sulautuivat ladinoa puhuneisiin Espanjan juutalaisiin, mutta romaniottien ryhm\xc3\xa4 k\xc3\xa4ytti kreikkaa puhe- ja osittain my\xc3\xb6s kirjakielen\xc3\xa4\xc3\xa4n aina toiseen maailmansotaan saakka. Heid\xc3\xa4n puhumassaan kreikassa oli aramealaisia, hepreankielisi\xc3\xa4 ja 1400-luvulta l\xc3\xa4htien my\xc3\xb6s turkkilaisia vaikutteita. Sen kirjoittamiseen k\xc3\xa4ytettiin heprealaista kirjaimistoa._NEWLINE_Ennen toista maailmansotaa juutalaiskreikkaa puhuttiin Kastori\xc3\xa1n, Io\xc3\xa1nninan ja Chalk\xc3\xaddan kaupunkien sek\xc3\xa4 Korfun ja Z\xc3\xa1kynthoksen saarten juutalaisyhteis\xc3\xb6iss\xc3\xa4. Kieli s\xc3\xa4ilyi pitk\xc3\xa4\xc3\xa4n my\xc3\xb6s Istanbulin karaiiteilla. Toisen maailmansodan j\xc3\xa4lkeen holokaustista selvinneet Kreikan juutalaiset siirtyiv\xc3\xa4t puhumaan kreikan yleiskielt\xc3\xa4 tai uusien kotimaidensa kieli\xc3\xa4. Nyky\xc3\xa4\xc3\xa4n juutalaiskreikalla on tuskin lainkaan kielt\xc3\xa4 sujuvasti taitavia puhujia.'